Fræðslunefnd sveitarfélagsins Skagafjarðar hefur lagt fram aðgerðapakka fyrir starfsfólk leikskóla vegna manneklu. Nýlega var byggt við leikskóla á Sauðárkróki en ekki er hægt að nýta húsnæðið þar sem starfsfólk vantar.
Talsverð vöntun er á starfsfólki í stærsta leikskóla sveitarfélagsins, og því hefur ekki verið hægt að innrita börn fyrir haustið að sögn Regínu Valdimarsdóttur, formanns fræðslunefndar Skagafjarðar.
Það er nú bara eins og flestir hafa tekið eftir hér á landi að það hefur náttúrulega verið vöntun á starfsfólki víða í atvinnulífinu. Það er nú 1,2% atvinnuleysi í Skagafirði þannig að við þurfum að fara í margvíslegar aðgerðir til að laða að nýtt starfsfólk og sérstaklega líka að viðhalda núverandi starfsfólki og reyna að gera leikskólann að eftirsóknarverðum vinnustað.
Settur hefur verið upp aðgerðarpakki í sex liðum sem samanstendur af fríðindum í starfi og bættum vinnuaðstæðum. Starfsmenn leikskóla fá fimmtíu prósent afslátt af leikskólagjöldum, undirbúningstími verður aukinn, meiri sveigjanleiki í ráðningum og meiri mannauðsráðgjöf og stuðningur inni á vinnustaðnum.
Þetta eru tillögur sem koma líka frá skólastjórnanda eftir samtal við starfsfólk. Við litum þannig á að með þessum aðgerðum þá séum við að mæta þeirri eftirspurn sem hefur komið frá þeim.
Regína segir að aðgerðirnar séu þær fyrstu af mörgum.
Núna erum við í rauninni bara með ónýtt rými þar sem það vantar starfsfólk. Ef við myndum fá inn starfsfólk þá hefur sveitarfélagið alla burði til að taka á móti börnum allt niður í 12 mánaða aldur.